Molimo, ne hranite vodorige

„HEJ, STANII!!!“

KRŠ! Škripa guma i grmljavine uspjele su zataškati vrisku smrti.

„Misliš da je ona djevojčica dobro?“

„Upravo je pala s litice visoke barem 30 metara. Ne, ne mislim da je dobro!“

„Da stanemo i provjerimo?“

„Samo šuti! Znaš da nemamo vremena!“

**2.**

Ida je uzdahnula, ali Andrija nije maknuo pogled sa svoje knjige. Poznavajući Andrijinu opsesiju za čišćenjem, čudilo ju je što su uopće sjedili na prašnjavom podu. Stan je bio prepun razbacanih kutija, a jedina stvar koja je imalo davala život prostoru bio je crveni kauč koji se smjestio po sredini dnevne sobe, to jest po sredini cjelokupne prostorije.

„Misliš da je dobra ideja?“

„Mhhhm“

„Andrija…“

„ANDRIJAA!“

Andrija uzdahne i odmakne knjigu.

„Dosadno mi je“, pramen zelene kose padne mu na oči i zagleda se u Idu.

„Nisi mi odgovorio na pitanje….“

„Ida, znam kakva ti je situacija s novcem. Ali isto znam da ti je san živjeti slobodno i ne odgovarati nikome. A i ak' ikad bilo što zatrebaš, znaš da meni nije problem potegnuti iz džepa.“

Sada je Ida uzdahnula.

Znala je da su Andrijini bogati, ali isto tako je znala da ne može doživotno ovisiti o svojem najboljem prijatelju. Čak i ako to stvarno želi.

„Ustaj! Idemo u shopping! Ovoj krntiji stvarno bi dobro došla renovacija.“

Gradske ulice bile su nevjerojatno tihe za popodnevne sate. Kafići, inače do kraja popunjeni mladim facama, ugošćivali su par radoznalih sredovječnih gospođica. Kada bi ih začula kako govore o svojim teškim problemima s manikurom ili frizurom i kako im minijaturni psi nevoljko ulaze u najskuplje dizajnerske torbice, Ida bi osjetila kako joj se one palačinke od jutros vraćaju u usta. Andrija ih je obožavao, gospođe, ne palačinke (iako ni one nisu bile daleko da postanu još jedna od njegovih opsesija). Šeširi i prsluci u jednakim pastelnim bojama, nevidljive bore od svih tih botoksa i šminka koju su već mogle staviti na sebe i u polusnu, Andriji su bili vječna inspiracija. Svaki put kad bi jedna takva prolazila pokraj njega, krišom bi izvadio svoj fotoaparat i slikao ju. Iako su mu i Ida i Tami tisuću puta rekli koliko je to stravično, čovjek je jednostavno našao svoju ljubav. Iako je ona vjerojatno bila ilegalna.

„Hej, gle onaj kul shop!“

Prodavaonica nije izgledala dostojanstveno. Nije izgledala čak ni pristojno. Stakla su bila oblijepljena posterima jednookih riba i klaun-hobotnica, bilo je nemoguće vidjeti što se to zapravo unutra krije.

„Ida, daj, molim te, to izgleda ko nekakva gatarska jazbina. Vjerojatno štuju Sotonu unutra ili nešto puno gore…“

„Da, vjerojatno nemaju ni sredstva za čišćenje…“

Ida je znala da ne povećava šanse da Andrija zakorači u taj shop, ali nije mogla odoljeti.

„Vjerojatno je to jedan od onih antikvarijata u kojima ti predstave staru prašnjavu knjigu, a zatim kada puhnu da maknu tu prašinu, BAM! Omame te! Jer, mislim, znaš koliko su danas česte te droge u prahu. Uđeš u shop sa svim svojim dragim i milim organima, a izađeš s jednim ili dva manje…“

Ida je postavljala sve luđe teorije i gledala kako Andrija postaje sve bljeđi i bljeđi, a onda je spazila nadolazećeg beskućnika. Namignula je svom frendu i ušla unutra.

„Glupa, glupa, glupa! Ja joj nova pluća neću dati! Neću, neću…“

„Oprostite, gospodine, imate sitniša?“

Vrisak i treska vratima, izbezumljeni se lik našao u prodavaonici. Ulazak je mogao biti i mrvicu dostojanstveniji, ali nije ga bilo briga. Samo je želio naći Idu i izađi odavde.

„Mogu vam pomoći?“

„Ummm…“

Ako su ga oni posteri izludili, iznutra je bilo barem deset, ako ne dvadeset puta gore.

„Jeste li možda vidjeli neku djevojku kako ulazi? Znate, crna duga kosa i plavi džemper…“

„Hmm, sjećanje me ne služi, ali možemo ju skupa potražiti?“

Sa svojih metar i sedamdeset, Andrija se osjećao poput patuljka pokraj prodavača koji je bio barem dva i pol metra visok. Nosio je nekakvo aristokratsko odijelo koje kao da je izašlo iz baroknog ormara, a smeđa razbacana kosa virila je na sve strane.

„Moje ime je Lornie i tako mi je drago što te vidim. Šefica mi ne da da se približavam ljudima. A tako ste slatki…“

„Um, da… Ja sam Andrija.“

„Baš lijepo ime. Andrijaaa, Andriiija… Haha, mislim da ćemo se dobro slagati.“

'A ja mislim da ćeš mi ići na živce.'

Prodavaonica je bila ogromna, iako je izvana izgledala prilično mala. Hodnik kao da se nastavljao miljama, a stvarčica im nije nedostajalo. Police su bile postavljene uz lijevi i desni zid i ispunjene gomilom knjiga, staklenki ili namještaja. Gdje je prestajala polica, našao bi se red plakata i postera sličnim onima na ulazu. Popunili su svaki centimetar prostora.

„BU!“

„AHHHHH!“

„Andrija! Andrija, smiri se! Gle, to je samo maska!“

Ida je skinula neku indijansku masku s lica i pokušavala pridobiti Andriju.

„Heeej! Halo!“

„Mislim da si ga pokvarila.“

„Ma nije to ništa, on je stalno takav. ANDRIJAAA!“

„Idaa! Idaa! Moramo ići, odmah moramo ići! Ovo mjesto je opasno…Tu su ludi Indijanci, molim te, idemo! Idemo!“

Ida pogleda prema Lornieju, ali čovjeka ni najmanje nije zabrinuo Andrijin živčani slom.

„Samo da kupim ovu stvar koju sam našla i idemo, može?“

Andrija kimne glavom, a Ida ga uhvati za rukav.

**3.**

„Jesi ti normalna?!“

Andrija je zalupio vratima stana i stajao pred njima kao dijete kojemu su rekli da su se svi slatkiši pretvorili u brokule. Nije mogao vjerovati da prodavaonica uopće ima tako nešto, a kamoli da je cijena dovoljno niska za Idin budžet. Još je manje vjerovao da su uspjeli odvući tu stvar do stana. Morala je imati barem sedam kilograma. Lornie im je ponudio pomoć, ali Andrija je odlučio da je ovo njegov trenutak. Ida će ga napokon vidjeti kao odlučnog i mačo frajera. Možda će imati isti onaj pogled u očima kakav je imala kada je ofarbao svoju svijetlu kosu u zelene šmrklje. Mentalno se pripremao barem pet minuta, a tri puta duže mu je trebalo da vodorigu pomakne za milimetar. Na kraju je Ida uzela stvar u ruke i kupila Lornijevu DIZALICU\*.

„Ida, što ti je bilo na pameti? Ova stvar… Ova stvar je užasna!“

„Ne pretjeruj, vidiš detalje na njoj? Oči joj imaju jabučice i iris, jesi ti ikad vidio kip s jabučicama u očima, a kamoli vodorigu? Ako ju neću zadržati, vjerujem da ju mogu prodati za puno veći iznos i ponovno sam na dobitku.“

„Ali…“

„Nema ali, Andrija. Daj, molim te, nazovi Tami i nek' uzme mlijeko iz dućana, treba mi još jedna runda palačinki.“

Andrija popusti i utipka Tamin broj u telefon.

„Imam stvarno užasan feeling sa svim ovim, ali palačinkama ne mogu reći ne.“

Tami još nije ni otvorila oči, kad se zvuk telefona proširio kućom. Užasno dosadna zvonjava probudila je i mlađu sestru koju je majka upravo stavila spavati. Naravno da joj sada nije htjela dati džeparac za mlijeko i morala je novac uzeti iz svojeg fonda za mjesečnu pretplatu na „Časokist“. Ako zbog nedostatka jednog časopisa u svojoj kolekciji ne postane sljedeći Picasso, krivica je na njezinim glupim frendovima. Ni ne voli palačinke, ne podnosi laktozu. Kakva je ovo glupa šala?! Možda bolje da uzme nekakvo voće za sebe, sumnjala je da Ida ima išta od hrane u svojem frižideru. Ako uopće ima frižider…

**4.**

Vrata prodavaonice zatresu se i naglo zatvore. Matijine čizme ostavljale su blatni trag po žutom tepihu. Možda će reći da je tepih iz kuće nekog serijskog ubojice koji je svoje žrtve namamljivao kroz šumu i vodio ih sve dublje i dublje, dok ne bi naišli na podrum usred ničega. Iako je jednom i sama bila čovjek, još uvijek ne razumije njihove bolesne fantazije o smrti i umorstvima. Mogla bi ih grditi cijeli dan, ali na kraju, većinom blagajna je upravo zbog takvih fanatika i popunjena. Kakav bolestan svijet.

„Lornie, dušo, došla sam!“

Lornie iziđe iz prostorije namijenjene za zaposlenike i zaustavi dah.

„Matija, izgledaš užasno. Ko pogažena mačka.“

„Ha ha, da to nije i toliko istina, možda bih se i iskreno nasmijala. Ti glupi, mladi vozači. Desna noga rasla mi je cijelu noć, da ne govorim o silnim ogrebotinama.“

Dobra stara Matija, iako ne izgleda starije od deset godina, živa je već stoljećima. Gruba osobnost, a slatki izgled Lornieju su uvijek izmamljivali osmijeh na lice.

„Imali smo mušterije danas.“

„Stvarno? Grofa Amatisa nisam očekivala do sutra. Nadam se da smo masno zaradili.“

„Zapravo…“

„A nema veze, važno da smo barem malo napunili tu praznu kasu. Sada me ispričaj, moram se istuširati. Ako netko pozvoni, evo ti kugla. Zabavi se!“

Mrzio je kuglu. Sadržavala je previše zle moći. I iako je Matija bila potpuni mrzilac ubojstava, kugla je u njoj budila potpuno drugu osobnost.

**5.**

Ida se probudila uz tiho šuštanje. Još je bila pod gomilom pokrivača koje su joj Andrija i Tami pomogli pretvoriti u pravu malu utvrdu. Protrljala je oči i ustala uzeti čašu vode kad joj se pod stopalima našlo nešto ljigavo. Gomile malih kukaca okruživale su je sa svih strana tvoreći koncentrične kružnice oko njenih stopala. Kada bi ih pokušala zaobići, samo bi pratili njene korake. Trebalo je puno previše napora da dođe do metle, nego se tomu nadala.

„Ajde, glupani mali! Otkud ste se stvorili?! Rekli su da nemaju problem sa štetočinama.“

Vidjevši kakva im je sudbina, gomila insekata vratila se otkud su i došli - iz vodoriginih usta.

„Ne! Daj, ne, ne želim da Andrija ima pravo! Jednostavno ćemo te morati malo očistiti, to je sve.“

Ida je posegnula za kutijom u kojoj su se nalazila sredstava za čišćenje. Trebala su već odavno biti iskorištena, ali kada nemaš roditelja uza se da te malo zagnjave ili naprave to za tebe, očito to ne ide tako lako. Pogladila je vodorigu po kamenoj glavi, a zatim je počela ribati prljavštinu s nje.

„Prekrasan si, znaš?“

„You *rock* my world, you know?“

I ostale jadne fore Ida je mogla pričati satima.

„Otvori usta i reci AAA! Kukci, gotovi ste!“

Špricala je tekućinom za pranje prozora u usta vodorige sve dok pod nije bio ispunjen stotinama malih mrtvih kukaca.

„Oke, gamad mala, sori. Ali morali ste otići. Rest in peace.“

Uzevši metlu mnogo brže no prije, bacila je mrtve kukce u smeće i vratila se poslu. Ribala je vrat i rep zatim njušku i namrgođene obrve. Vodorige su je uvijek podsjećale na neke demone koji u slobodno vrijeme pale leptire dolje u Paklu. Bez ikakve obaveze, samo za zabavu. Nisu joj se nikada previše sviđale i ni sama nije bila sigurna zašto ju je kupila. A onda opet. Nešto u ljudskom instinktu tjera nas da prebrodimo svoje slabosti. Možda uz malo nade i mnogo natjerivanja, ali na kraju postajemo jači. Ili je barem to mislila dok nije počela laštiti vodorigine zube i slučajno se porezala.

„Ouč!“

Možda je Andrija imao pravo. Oči običnog kipa odjednom su u djevojci izazivale tjeskobu. Je li prekasno za povrat novca?

Zvono na vratima trgne ju iz razmišljanja i prije no što ih otvori, zamota prst u običan papir, Bog zna, ako je Andrija, vjerojatno će za desetak minuta biti u najbližoj bolnici. Bez obzira bila ta bolnica udaljena sto ili dvjestotinjak kilometara.

**6.**

„Čovječe, kad ćeš joj reći?“ Tami i Andrija kretali su se stubama Idine zgrade; znao je da je samo pitanje vremena kada će ga ovaj razgovor sustići. Možda da se izvuče lažima? Ali nije dobar u tome, vjerojatno bi rekao da mu je Ida pomogla u borbi protiv nosoroga na školskom izletu u Afriku i tamo ih je pleme domorodaca zakonito vjenčalo. A, mislim, svoju ženu se treba voljeti? Ne, Tami je ionako znala bolje. Možda još ima vremena da se okrene, otrči stubama dolje i odseli se u Japan. Tamo ima dovoljno starih geiša bakica i jeftinih fotića.

„Nikad.“

I koliko je god boljelo, znao je da je istina. Netko će doći jednom i Ida će ga zavoljeti jer će voljeti avanture, jer će biti lud i slobodan i jer ga neće biti briga što drugi misle. Novac ne može kupiti sve.

„Ma, daj, Andrija. Prijatelji ste otkad znate za sebe, stvarno je slatko da hoćeš nešto više.“

Tami ga bocne u bedra, a njegov mozak odmah pošalje signale usnama da zacvile. Evo! Kakav je on šmokljan. Neprilagođen i preosjetljiv. Potpuna suprotnost Idinom idealu.

„Znam. Možda, možda joj jednom i velim. Ali, znaš, ono, na smrtnoj postelji i tako…“

„Znaš, moraš malo živnuti. Ofarbao si kosu u zeleno, još samo jedna mala avantura i velim ti! Ida je tvoja, stari!“

Da je bar to tako lako. Ali možda može biti! U Andriji se nešto probudilo. Želja za dokazivanjem? Ako samo tjedan dana bude heroj kakvog Ida traži, možda će njihovo prijateljstvo stvarno prrasti u nešto više.

„Hej, ekipa!“

„Bok, stara!“

Tami je uhvatila Idu u zagrljaj, ali Andrija je samo stajao po strani.

„Daj, Andrija, malo ljubavi uvijek dobro dođe!“

Čak su i zagrljaji čudni s njim.

„Opa! Vidim da si očistila ovo stvorenje!“

„Mhm, trebalo mi je cijelo jutro. Neki glupi kukci tamo su živjeli valjda pola stoljeća. Velim ti, ubila sam cijelu dinastiju tih stvorenja.“

„Ida!! Tvoj prst! Tvoj prst! Tvoj prst, tvoj prst!“

„Shhh! Andrija, smiri se. To je samo mala površinska rana, ništa ozbiljno.“

„Ej, Ida, daj dođi tu! Mislim da je tvoja vodoriga oštećena!“

„Daj, Tami, znaš koliko sam se namučila oko ove stvari. Bolje da je neki mali nedostatak!“

I bio je. Dovoljno malen, ali dovoljno primjetan da sav trud oko kamenog stvorenja padne u vodu.

„Kladila bih se u milijun dolara da toga prije deset minuta nije bilo tu!“

Dio vodoriginog uha bio je prekriven nekim svijetložutim materijalom.

„Odvratno! Sad nikad nećeš prodati tu stvar!“

„E pa, nadam se da daju povrat novca. Nisam platila cifru dovoljnu za pola mjeseca hrane za ovo oštećeno sranje!“

U tom trenu Andriji je sinula ideja. Možda, ako vrati vodorigu i uspije se nagoditi za cjelokupni povrat, bit će bliže svome cilju!

„Ja ću ga vratiti!“

Tami je prasnula u smijeh.

„Da, molim te uzmi i smeće dok izlaziš!“

„Tami, dosta! Andrija, ne moraš to raditi. Mislim da sutra imam nekog posla u tom dijelu grada i sama budem vratila Žarka!“

„Žarka?“

„Da, zove se Žarko!“

„Ne! Ja stvarno hoću pomoći!“

**7.**

Dok je stajao pred vratima prodavaonice, napokon mu je sinulo da ovo i nije bila najpametnija ideja. Ne želi ući unutra! Nema niti beskućnika da mu pojača motivaciju. Možda da vodorigu ostavi pred vratima, a Idi plati iz svojega džepa. No, to bi bilo varanje s kojim nije spreman živjeti.

„Halo, ima li koga?“

Prodavaonica je bila prazna i nije se činilo da će itko uskoro doći.

„A, dobro, ako nikoga nema, mislim da ću doći neki drugi put.“

Već je krenuo prema izlazu, kad mu se oko noge zamotala mala jegulja sa zmajskim krilima.

„O, moj Bože! O, moj Bože!“

Andrija nije imao mnogo vremena za paničarenje kad su se začuli glasovi iz sobe za zaposlenike.

„Strujica! Strujica! Ne vjerujem da je nisi stavio u kavez, znaš da ne volim kad razbija stvari po prodavaonici. Osobito dok još traju radni sati.“

Andrija se smrznuo. Pao je na pod i jegulja-zmaj počela je siktati.

'Ovo je kraj. Spržen od nekog hibrida. Zašto, svijete? Zašto mi to radiš kad pokušavam prebroditi svoje strahove?'

„HEJ TI! ŠTO TI RADIŠ TU?“

„Ja….Ovaj… Ja…“

'Stvarno hrabro, Andrija. Svaka čast! '

„Lornie, dolazi ovamo!“

„Da, Matija?“

„Možeš li mi, molim te, objasniti što ovaj zelenokosi radi u mojoj prodavaonici? I to s vodorigom?!“

„Ovaj, pa, znaš onu mušteriju o kojoj sam ti pričao?“

„Nisi valjda! Koliko sam ti puta rekla?! Postoji dio za ljude, a onda postoji dio koji još nije spreman za ljude! Još uvijek nisam maknula magiju s nje! Hej, ti! Zelenokosi! Zna li još netko za ovo?“

Andrija je samo šutio. Strah koji mu je prolazio tijelom potpuno ga je paralizirao, a stvari se nisu činile razrješivima u bližoj budućnosti.

„Zapravo, jedna djevojka je bila s njim!“

„Oh, Lornie! Ništa, zelenokosi ide sa mnom, a ti se pobrini za ostale! Znaš da ne možemo raditi mimo protokola!“

„Ali mi već radimo mimo protokola!“

„Ali ipak poštujemo najveći zakon! Znaš da ovaj svijet još uvijek nije spreman upoznati magiju!“

„Moji prijatelji i ja ništa nećemo reći! Molim vas! Objasnit ću im situaciju, potpuno će razumjeti! Zaboraviti ćemo da ova prodavaonica uopće postoji!“

„Ah, vi ljudi. Naučila sam dovoljno u ovih par stoljeća da znam kako vaša riječ ne znači ništa! Čak i da govoriš istinu, mali zeleni, ne mogu te pustiti. Strujica!“

Mala jegulja-zmaj, na Matijine riječi počela je rasti. Mala zmajska krila koja su joj prekrivala samo dio tijela, sada su zauzimala cijelu prostoriju.

„Uzmi našeg gosta i idemo. A što se tiče tebe, imaš sreće da si mi drag. Riješi se problema!“

Strujica je raširila usta, a Matija je Andriju uhvatila za ramena. U slijedećem trenu sve mu je bilo crno.

**8.**

„Misliš da je uspio?“

„Tami, već je devet sati. Mislim da se raspekmezio i sad doma cmizdri u svojoj mirisavoj kupki.“

„Imaš pravo, vjerojatno ima i onu svoju kapicu za tuširanje na glavi.“

„Hahaha, da, vjerojatno.“

DRŠ!

Vrata stana su se raznijela i nestalo je struje.

„Ida?“

„Ššššš“

U mraku se čulo plitko disanje.

„Ida!“

Odjednom, svjetla su se vratila, a Tami je za noge vuklo ogromno dlakavo stvorenje.

„Ha-ca“

Stvorenje je od iznenađenja palo natrag.

„Haha, glupan, da samo zna koliko si dugo trenirala kickboxing!“

„E, pa uskoro će saznati!“

Tami je uhvatila stvorenje za stopala, ali moralo je težiti barem dvjestotinjak kilograma. Podiglo se natraške i nogama je odbacilo u zid.

„Tami!“

Krenulo je prema Idi, ali je Tami skočila na zvijer i počela ga udarati, što je rezultiralo još jednim bacanjem u zid.

„PRESTANI! PRESTANI!“

Ida je plakala. Tamino tijelo nije se micalo i nadala se da je samo u nesvijesti i da nije ništa što hladni oblog i čaša aspirina ne može izliječiti. Vječni optimist!

„DOSTA! DOSTAAA!“

Zvijer se odmaknula par koraka, a zatim punom brzinom krenula na nju. Ida se smrzla. Što može učiniti? Stavila je ruke pred sebe i čekala smrt. Zvijer je bila centimetar udaljena od njenog tijela kad je pala na pod. Ida je otvorila oči. Ruke su joj bile prekrivene kamenom površinom.

Otrčala je do Tami i pomogla joj da se digne. Bila je ošamućena, ali živa. Pomogla joj je do kauča, a zatim je otišla zavezati zvijer. Kamena površina gotovo je nestala s njenih ruku.

**9.**

„Ajde, dobra Strujica. Znaš da ne jedemo ljude, ajde! Ispljuni ga!“

Matija se nalazila u jednoj od samo par mračnih ulica. Od svih mjesta u koje ju je kugla mogla teleportirati, odlučila se baš za centar Teloxije. Gladila je Strujicu po glavi i nadala se da će što prije ispljunuti zelenokosog. Morala se požuriti. Tko zna kako Lornie obavlja svoj posao. Ljude nije trebao jesti već par mjeseci, što ako se sad odluči da mu ona djevojka nije dosta?

„Krgh! Krgh!“

„Ajde, dušica, još samo malo i dobiješ osušenu morsku travu!“

„Bljeeeh.“

„Tako treba! Tko je moja dobra, mala jeguljica? Ti si! Ti si!“

Andrija se tresao. Bio je prekriven slinom od glave do pete, a nedostajala mu je i jedna cipela.

„Diži se! Moramo ti naći novog gospodara!“

'Novog gospodara?'

Gdje je uopće? Ulice su ga podsjećale na one iz njegova svijeta, ali nije bio siguran da se još uvijek nalazi tamo. Matija mu je zavezala ruke i vodila ga lijevo, desno, lijevo, desno. Da od silnog mraka nešto vidi, mogao bi i pobjeći. Kada su se napokon maknuli iz smrdljivih i uskih uličica, Andrija je ostao zapanjen. Večer se spustila i sada je bio potpuno siguran da se više ne nalazi na Zemlji.

Po zraku su lebdjeli svijetleći cvjetovi koji su služili kao ulične lampe. Zgrade se uistinu nisu mnogo razlikovale od onih zemaljskih, ali to nije mogao reći i za stanovnike. Neki su bili prekriveni korom drveta, a kosu im je činila mahovina. Par ih je potpuno sličilo ljudima, a onda bi se okrenuli i oči bi im činile dvije ili samo jedna ruža. Bilo je onih ljubičaste, plave, dugine kože. Neki su za uši imali stopala, a drugima su na mjestu oka bile uši.

„Nemoj previše buljiti, shvatit će da nisi odavde.“

Andrija je spustio glavu i slijedio Matijine korake. Dovela ih je u neki bar i kad se privikao situaciji, učinila je nezamislivo.

„Aukcija može početi!“

Svi u baru pustili su svoja pića, a oni koji su do maloprije igrali biljar, odložili su štapove.

„Čovjek?!“ upitao je glas u publici.

Matija je nastavila sa svojim govorom.

„Znate i sami koliko su rijetki, a ja vam dajem jedinstvenu priliku. Nije me briga pojedete li ga, stavite li ga u kavez poput nekog ljubimca ili ga dalje prodate nekom bogatašu. Dok god ste spremni platiti, vaš je!“

U baru je nastao metež. Nekima su već počele curiti sline, dok su neki maštali o vlastitom freak-showu gdje bi Andriju pokazivali ostalima.

„Aukcija počinje na 200, molim da se ne poubijate oko uzorka!“

„300!“

„350!“

„500!“

„650!“

„900!“

„1100!“

„Milijun!“

„Prodano gospođici u ljubičastom kaputu, molim da dođete po svojeg čovjeka.“

**10.**

„Niste ga valjda hranile?!“

Lornie je bio pri punoj svijesti i nije mogao vjerovati kako su djevojke bile naivne.

„Ne možete hraniti vodorige. To je jedan od najstarijih zakona.“

„Kakvih zakona? Ne postoji nikakav takav zakon!“

„Možda ne u vašem svijetu, ali u…“

Lornie na tren stane. Nije smio pričati o magiji s ljudima.

„A, mislim, ionako ste vidjele moju magičnu formu, pa zašto ne. Magija uistinu postoji, a vi ste upravo prekršile jedan od 234 glavna zakona!“

Tami je prva došla k sebi.

„Ma, nemoj srati! Kakva magija?! Ti samo trebaš na malo depilacije i prestati s teretanom!“

„Tami, daj tiho! Nek nam Lornie ispriča svoju stranu priče.“

„Kako želite! Prije i previše tisućljeća ljudi su živjeli zajedno s magičnim bićima. Ne znam, ali prilično sam siguran da te piramide niste izgradili bez malo čarolije. Ali, da nastavim. Ljudi kao ljudi, postali su pohlepni. Nekolicina najjačih čarobnjaka sastavila je tajno društvo i kada ste počeli krasti naše moći i željeli mutirati, ti isti čarobnjaci razdvojili su naše svjetove. Ostavili su tek nekolicinu prolaza i jedan od njih se nalazi u našoj prodavaonici. Moja šefica i ja našli smo ga prije tri godine i otada švercamo magične stvari u vaš svijet…“

„Prilično sam sigurna da to krši barem dva, ako ne i više, od tih vaših dvjestotinjak zakona. I super priča, ali još bolji marketinški potez!“

„Ne slušaj nju! Pričaj dalje!“

„Nema se više previše reći. Ah, da! Kako sam glup! Umrijet ćeš za nekoliko mjeseci!“

„Kako… kako to misliš?“

Od entuzijazma ostao je samo kiseli smiješak na Idinom licu.

„To se dogodi kada hraniš vodorigu. Nisi valjda mislila da su ti one kamene moći došle tek tako…“

„To je sigurno neka kožna bolest…“

„Haha, pravu si našla. Ne, nažalost nije nikakva kožna bolest. Vodorige se s razlogom ne hrane. Znate one stvari kako su po danu kipovi, a noću oživljavaju? E pa, imali smo nekoliko problema s njihovim noćnim vandalizmom, pa su se i tu umiješali čarobnjaci. Nažalost, čarolija je krenula u krivom smjeru i vodorige su svoje žrtve pretvarale u sebi slične. Čarobnjaci su još jednom pokušali popraviti stvari i ovaj put su na neki način uspjeli. Pošto su vodorige mutirale s prvom čarolijom, čarobnjaci su ih uspjeli samo djelomično umrtviti. Ne mogu voljno tražiti svoje žrtve. Žrtva mora doći k njima. A ti si bila toliko naivna.“

„I što se dogodi sa žrtvom, mislim, što će biti s Idom? Nije da vjerujem u sve to, samo pitam.“

„Nažalost, nema lijeka. Ona vodoriga u ovim trenucima upija život iz tebe.“

„Znači, imam još par mjeseci života?“

„Možda mrvicu manje ako koristiš svoje moći.“

„O.K., ovo su službeno najgore moći ikad.“

„S tim se mogu složiti!“

„Dobro, odlučila sam. Imam samo par mjeseci života. A ti svako malo pričaš o tom nekom magičnom svijetu. Misliš da je tvoja šefica tamo odvela Andriju?“

„Ida, ne misliš valjda ozbiljno?! Ne možemo u taj drugi svijet. Jednostavno ne! Znam da nam je Andrija najbolji frend, ali na neki se način moramo pomiriti da ga više nema. A tko zna, možda je baš u ovom trenutku sretniji nego ikada prije.“

„Tvoja prijateljica ima pravo, siguran sam da sada sretno pliva u trbuhu nekog trola. Znam da bih želio da pliva u trbuhu ovoga!“

„Lornie, rekao si da je u prodavaonici prolaz u drugi svijet. Ekipa, zašto trošimo vrijeme! Idemo spasiti Andriju!“

„Idemooo!“

„Čekaj, čekaj, čekaj! Pa zaboravili ste da prvo moramo ugasiti plin i struju i vodu. Pa ne ćemo bezveze platiti te račune!“

„Ugh, daj sam brzo završi s tim. Znaš, mrtvacima je toliko bitno da plate te račune…“

**11.**

„Hoćeš ući u kočiju?“

Madam Konstanca pružala je ruku prema Andriji.

„Znaš, moje vrijeme je dragocjeno. Imam mnogo posla, a tvoja ukočenost mi ne pomaže.“

Nije se micao. Tko zna gdje će sada završiti. Svakim potezom je sve dalje od Tami i Ide. Trebao se već odavno pomiriti da je to njegov prošli život.

„Uvijek te mogu ostaviti ovdje. Sigurna sam da bi te netko iz onog bara bio i više nego zadovoljan primiti u svoj dom…Ili želudac. Na tebi je.“

Kočija je počela lebdjeti, a u Andriji se ponovno javio onaj isti poticaj za dokazivanjem. Već je toliko zaglibio, pa što sad… Ne može biti gore.

„Ne moraš zauvijek ostati u mom hotelu.“

„Hotelu?“

„Da, ludice. Radit ćeš u mojem hotelu. Biti kuhar ili čistač ili nešto. Sve dok mi ne otplatiš dug.“

„Ali zašto ja?“

„Čovjeka nisam vidjela punih dvadeset godina. Jedna obitelj iz Bugarske uvijek me je primala u svoj dom. Sve dok vlasti Teloxije nisu saznale za taj mali dogovor. Imala sam sreće što sam ugledna osoba u gradu, inače bih i ja završila u nebeskom zatvoru. Vjeruj mi, to je posljednje mjesto gdje želiš biti.“

„Umm, gospođice…“

„Molim te, zovi me Koni.“

„Umm, Koni. Ne znam jeste li znali, ali mislim da vas vaš kočijaš pokušava utopiti. Upravo idemo u rijeku.“

Madam Konstance samo se nasmijala neznanju svog novog zaposlenika. Jedva je čekala da mu pokaže podzemni svijet i raskoš svoga hotela. Felicije će biti zadovoljan ovim potezom.

**12.**

„Ako stvarno mislim ovo učiniti, učinimo to sa stilom! Lornie, pokaži mi najotmjenije krpice!“

Društvo je prelazilo preko broševa i raznih ogrlica tražeći stvari koje bi ih učinile što sličnijimm magičnim bićima. Kako im je Lornie objasnio, neki vole ljude, a neki im baš nisu naklonjeni. Ne mogu previše riskirati, a nemaju ni vremena za to.

„TA-DA-AM!“

Ida je na sebe stavila brdo zlatnih narukvica koje su joj sezale do lakta, kosu je savila u punđu pomoću štapića za rižu, a preko lica je stavila istu onu indijansku masku kojom je neki dan uplašila Andriju. Lornie je slijedio njen primjer, ali pronašao je samo jednu jedinu narukvicu koja mu je išla preko kandži. Na glavu je stavio starinski šešir poput onih koje su nosile dame u pedesetima, a umjesto starog aristokratskog odijela, obukao je žute tregere.

„Tvoj je red, Tami!“

„Ne-ma ša-nse! Ne, nope, nada!“

„Samo ovaj šal, ajde, molim te!“

„No, dobro! Daj mi i one naočale u obliku palmi, kad već vi izgledate ludo, idemo do kraja!“

„TOOOO!“

Lornie i Ida počeli su slaviti, a ni Tami nije mogla više skrivati osmijeh. Avantura je mogla početi.

„I dobro, gdje je sad taj ulaz?“

„Strpljenja molim, ne bismo trebali ulaziti, ali već smo toliko toga prekršili večeras. Možda da nam je Matija ostavila onu kuglu, ali dobro… Dođite za mnom!“

Lornie je otvorio vrata sa znakom 'samo za zaposlenike' i uveo djevojke u ured ispunjen plakatima.

„Znala sam da je ovo šala, ajde Ida, idemo doma.“

„Ne, čekajte! Ovdje je!“

Svojim kandžama razmaknuo je jedan od većih plakata klaun-hobotnice i razotkrio još jedna vrata.

„A, da, da ne zaboravim. Trebate uzeti par svijeća, ako unutra zavlada potpuni mrak, neće biti dobro.“

„A ti?“

„Ha ha, dobri stari ljudi. Moje oči svijetle u mraku.“

Lornie je otvorio vrata iza kojih se proširio miris vlage. Iako su njihova očekivanja za ulazak u drugi svijet bila gotovo jednaka, ni Tami ni Ida nisu očekivale ovo. Neki portal ili stroj, ali ne i miljama dugačak tunel.

„Prvi dolazak ovamo, trebalo nam je tri mjeseca da pronađemo prave putove. Suočili smo se s ogromnim paucima i šišmišima. Te životinje stvarno su gadne. Ali ne brinite se, ovo mjesto mi je poznato ko dlan ruke. Samo se nemojte razdvajati i bit ćemo dobro!“

Osmijeh mu nije silazio s lica. Par ljudskih prijatelja koje je imao završili su mu na tanjuru za večeru. Ove neće i ne može pojesti. Ako se bude dovoljno podsjećao da su ljudi prijatelji, a ne hrana - siguran je da će moći održati to obećanje!

„Jesi ti siguran da poznaješ ovo mjesto ko svoj dlan, dala bih se kladiti da smo pokraj one smrznute muhe prošli već pet puta!“

„Tami, opusti se. Lornie zna što radi, zar ne?“

„Naravno! Te muhe su samo trag onih ogromnih pauka o kojima sam vam pričao, još malo pa smo vani, pazite na svijeće!“

Trebalo je još samo desetak smrznutih muha i par skrivanja od tih legendarnih pauka i ekipa je došla u glavni grad svijeta magije. Ulicama se širio miris šećerne vune i zvuk pjesme probijao je zrak.

„Mogla bih se naviknuti živjeti ovdje.“

„Možeš to ponoviti, možda ti ova ideja i nije bila tako loša.“

„Hej, Lornie, kak' misliš naći Matiju?“

„Živim s njom od kad znam za sebe; pomoću mirisa, naravno. Mogu je namirisati i da se nalazi u vašem svijetu miljama daleko. A također, velika je mogućnost da je u svojem najdražem baru, pa idemo prvo ondje.“

Kretali su se kroz gomile izobličenih stvorenja. Kako se Andrija osjećao? On nije imao Tami uz sebe. Kvragu, nije ni dobrovoljno došao ovamo. Zabrinutost je prerastala u bijes i Ida je odlučila da Matija zaslužuje jedan šamar. Nakon toga mogu biti prijatelji.

„Poslije vas, dame.“

U baru je vladao potpuni kaos. Činilo se da su svi više-manje pijani, iako, tko bi znao protokole ovoga svijeta.

„MATIJA!“

Lornie je gurao ljude da bi došao do šanka, ali Ida je bila brža.

„Gdje je Andrija?!“

Zahtijevala je odgovor, ali šaka joj je bila brža od riječi. Nije mislila dva puta pitati i nije mislila pregovarati. Šake su joj postale kamen i počela je udarati Matiju. Samo jedan udarac bio je dovoljan da započne tučnjava. Stvorenja su počela bacati stolce jedan na drugog, polijevati se pićima i razbijati boce.

„Mala, dobar udarac, ali sad gibamo odavde!“

**13.**

„Niste valjda?! Znala sam da su ljudi glupi, ali baš toliko?“

„Matija i ti si jednom…“

„Shhhh, Lornie!“

„Gle, ja samo hoću svojeg frenda natrag.“

„Sori, mala, ali nisam ja ta koja odlučuje o tomu.“

„Onda nisam ni ja ta koja odlučuje da li bih te trebala još jednom lupiti!“

„Hej! Hej! Ida, prestani! Oprostite, gospođo Matija, ovaj, vidite nama je naš prijatelj veoma važan i mi bismo ga željele natrag, ako je to ikako moguće.“

„Mogu vam reći gdje je, ali do njega dolazite same. Netko mora voditi biznis doma.“

„Ja ću ostati s njima!“

„Lornie, nisam te ni mislila uzeti natrag. Barem dok ne riješiš ovu strku. Dakle, ovako stoje stvari, vašeg dragocjenog prijatelja odveli su u podzemni hotel. Sretno, društvo. Strujica, odlazimo!“

„Dobro, koji je vrag sad taj podzemni hotel?!“

**14.**

„Sirene su jedine koje nam mogu pomoći. One znaju sve putove podzemnih voda. Kako se kreću podzemne rijeke, tako se kreće i hotel. A hotel je svijet za sebe. Oko pet tisuća ljudi živi u njemu.“

„I siguran si da sirene zalaze u ovaj klub?“

„Sirene su umišljene, naravno da zalaze u klubove!“

Glasna techno glazba čula se ulicama niže od kluba. Ispred se nalazila fontana ukrašena zlatnim školjkama, a voda je bila prekrivena šljokicama. Oči su morale biti pokrivene pri ulazu zbog sjaja zlata i srebra. Dodajte tome još tri ogromne disko kugle - tako je izgledao svijet sirena.

„Moj Bože! Ida! Njihove haljine i majice! Svaki poznati dizajner mogao bi se posramiti!“

Tami kao da je sjaj potpuno zaludio. Počela je trčati po klubu od jedne sirene do druge, a zatim bi se ponovno divila dekoracijama koje su je okruživale.

„Ovuda! Znam tko će nam pomoći!“

Ekipa je ulazila dublje u klub, a Tami je malo-pomalo, sve više zaostajala.

„Ne brini se za nju. Iako su sirene do bola umišljene, zbog tog fragilnog ega traže mnogo pažnje, a čini se da im Tami upravo to i pruža.“

Ida i Lornie približili su se zlatnim kipovima sirena uz stražnji izlaz. Lornie je povukao desni rep obje sirene i izlaz se otvorio, otkrivši gomile stuba.

„Pazi kud staješ. Prije par godina morali su zatvoriti ovo mjesto jer je neki lik razbio glavu na ovim stepenicama. Govori se da su ružine latice bile posvuda.“

I ta priča ju je trebala umiriti?! Nije znala, ali u ovom trenu neznanje se činilo nebitnim. Bilo je toliko toga za otkriti i u nekim trenucima činilo se kako ima cijelu vječnost.

„O.K.,kad dođemo pred Vanju, nemoj se smijati njegovim lošim rimama. Samo kimaj glavom u ritmu muzike.“

Ida nije imala pojma o čemu je Lornie govorio. I formule iz fizike bile su joj jasnije od ovih par uputa, a ne treba naglasiti da je iz fizike išla na popravni otkada je predmet ušao u njen život.

Techno glazbu progutala je tišina. U ovom dijelu kluba nije bilo nikakvog zlata ili sjaja koji bi oslijepio i one već slijepe. Jastuci su bili razbacani po cijelome podu, a sirene koje nisu sjedile na jastucima, sjedile su na oblacima.

„Sirene osim svog izgleda, obožavaju rap. Imaš sreće, pa nismo došli usred rap battlea, znaju trajati i satima.“

Atmosfera se činila opuštenom i Ida je čak zaželjela da su upali usred rap battlea. Lornie je potapšao ljubičasto-roza sirenu po ramenu, a ista ga je sirena pozdravila zagrljajem. Nakon što su se prestali grliti, Ida je napokon shvatila Lorniejeve upute.

„Bok, ja sam Vanja“, rekao je duboki glas.

„Ne podnosim ništa osim vodenih stanja“, oglasio se piskutav glas.

„Jesam li spomenuo, moja cura je Tanja?“ ponovno je rekao duboki glas. Mnogo dublji od prvog.

Lornie se nagnuo nad Idu i šapnuo joj:„Nitnema curu…“

„Ima dečka.“

Desetak loših rima kasnije napokon su objasnili Vanji o čemu se radi.

„Hmm, jučer se nalazio u podnožju Artenisa. Samo je dva sata udaljen od nas, ali bolje je da krenemo. Hotel se svakom minutom sve više udaljava.“

„Moramo se samo vratiti po Tami i gibamo!“

**14.**

„Nismo je mogli maknuti s nje! Nismo mi krivi!“

Gomila se polako razilazila, a Ida se sledila prepoznavši lik u sredini.

„NISMO JE TREBALI OSTAVITI! REKAO SI DA ĆE BITI DOBRO!“

Suze su joj krenule niz lice.

„H-hoće li biti dobro?“

„Ne znam. Sirenski ugriz je poput ugriza morskog psa, trebali bismo je odvesti u bolnicu!“

„Ne! Mislim da nema šanse da preživi do bolnice.“

„Ali, Vanja, bolnica je udaljena samo dvadesetak minuta.“

„Znam to! Znam! Ali kako sad izgleda, sumnjam da ima toliko.“

Nije bio daleko od istine. Tamine usne poprimile su ljubičastu boju, a tamnu put zamijenila je bijela boja.

„Ima li ikakve šanse?“

„Tvoja prijateljica nije dobro, ali ima još jedno rješenje.“

„RECI VIŠE!“

„Možemo ju pretvoriti u vodenu nimfu!“

„Učini to!“

„Ida! Jesi li sigu…“

„UČINI TO!“

„Ali i da učinim to, o odluci da se prijeđe na drugu vrstu razmišlja se mjesecima, ako ne i godinama. Da ne pričam kako je promjena doživotna.“

„Rekla sam da to učiniš!“

Vanja se sagnuo i poljubio Tamine usne, raskrvarivši donju. Noktima je iščupao ljusku sa svojega repa i ugurao je u meso krvave usne.

„I sada čekamo.“

**15.**

„Tami! Tami, probudi se!“

„Još samo pet minuta!“

„Moraš ovo vidjeti, budi seeee!!“

„Ida, daj prestani! Budna sam!“

Iznenadno svjetlo zaslijepilo joj je oči koje su se na tren ponovno našle zatvorenima.

„Zašto svi gledate u mene?“

Nije trebalo dugo da shvati zašto su sve oči na njoj. Gdje su nekada bili ljudski prsti, sada se nalazila grubo spojena plavkasta koža. Ljuskice po rukama još uvijek su rasle i svrbež je bio nepodnošljiv. Nažalost, novi prsti nisu se baš pokazali korisnima.

„Zašto?!“

Suze su se počele nakupljati u Taminim očima. Tu jednu riječ ponavljala je iznova i iznova, zastajući samo da uzme dah.

„Nije…nije bilo drugog načina…“

„Sigurno je bilo, Ida! Ali ti uopće ne misliš! Uopće ne misliš! Vjerojatno si mislila da će biti kul ako budem monstrum kao ti! Upropastila si mi sve!“

Tek kad su riječi napustile um, Tami je shvatila što je usitinu rekla.

„O, moj Bože, Ida, oprosti! Molim te, oprosti!“

'Ima još samo par mjeseci, Tami što je s tobom?!'

Ida kao da je čitala njene misli, samo je kimnula.

„Imaš pravo. Nisam te smjela pretvoriti u to što jesi, ali ne znam, stvarno sam mislila da je to kul. A i ti si umirala, i sirene prije i kak si im govorila da su dobro obučene i uživala u njihovom društvu i i…“

Sada je Ida briznula u plač.

„Sve je oke. Stvarno, nisu sirene toliko loše…“

„Da, u vezi toga… Nisi baš sirena.“

„Ogledalo! Odmah mi treba ogledalo!“

„Pogledaj gore…“

Na stropu kluba nalazilo se milijun reflektirajućih pločica. Tami je ostala bez daha. Njena crvenkasta kosa postala je zelena poput Andrijine. Plavo oko pretvorilo se u običnu bijelu mrlju, a uši su joj bile poput onih u vilenjaka.

„Preslatka sam!“
Ida ju zagrli.

„Jesi! Baš jesi. A sad idemo. Andrija nas čeka!“

**16.**

„Znači, samo otvorite vratašca i uđete. Ove cijevi su nešto kao tobogani, jako su zabavne! Samo je pedesetero sirena umrlo na njima, ali one su bile slabe, a svi znamo da je ovo preživljavanje najjačih.“

Vanja se potpuno udubio u svoj govor.

„Trebat će nam desetak minuta da prođemo kroz njih, a dok ste unutra, uživajte u šarolikim bojama ili bolje nemojte. Možda vam sprže mozak! Uglavnom, ekipa, vidimo se s druge strane!“

Ida je ušla u cijev svijetloplavih vratašca; ako će unutra provesti dobrih desetak minuta, željela se osjećati kako plovi nebom. Znala je da će vrlo brzo saznati što se to zapravo krije na njemu. Cijev je uistinu bila poput tobogana, samo više klaustrofobična. Plava je bila umirujuća kakvom ju je Ida i zamišljala, a iz polusna u stvarnost vratio ju je tek bolan pad.

„Znam i ja sam gotovo zaspala, mislim da je smrtnost puno veća nego što Vanja to hoće priznati.“

Napola je slušala Tami kada joj je pogled stao na ogromnoj tvorevini. Podzemlje je bilo jedan ogroman metalni obruč,a hotel je bio pričvršćen za par žica što su visjele iz udubina u metalu. Udubine su sezale u nedogled, a hotel se micao svakim podražajem vjetra. Tko zna koliko se ovakvih struktura nalazi poredanih po tim žicama.

Kada je Lornie govorio da je hotel svijet za sebe, nije lagao. Bio je barem četiristo metara visok, a sa raznih katova mogli su se vidjeti neuobičajeni prizori. Cijeli kat prekriven biljkama, crnilom, zelenom ljigom ili vunom u različitim bojama… Svi su se takvi nalazili na ovom jedinstvenom mjestu.

„O.K., kakav je plan?“

„Možemo se uvijek prijaviti i odsjesti kao svaki uzoran građanin.“

„Ili bi nas dobri stari Lorni mogao na svojim leđima unijeti kroz onaj otvoreni prozor.“

Ida se slatko nasmiješila, barem će ući sa stilom.

„Trol kao trol, naravno da to mogu! Ali to je na četvrtom katu.“

„Četvrti od njih dvjesto, nije to toliko teško.“

„Hm, okej, svi na moja leđa, idemo!“

„Ali, ljudi, samo me poslušajte. Vrata! Recepcija!“

„Tami… Novac. Nedostatak novca.“

„Istina.“

**17.**

„Ovo nisam očekivala.“

Luckasti hotel iznutra je bio potpuno drugačiji. Klasične drvene stolice, bež tapete i roza tepih. Efekt šoka potpuno je splasnuo kada je ekipu ponovno pronašla nevolja.

„Stražari, uhitite ih!“

„Znala sam! Znala sam da nismo trebali ići zidom!“
„Pretvaraš se u Andriju.“

„Ako se pretvarati u Andriju znači postati racionalna, onda sam cijeli on.“

Trčali su hodnicima, iako se činilo kako nikamo ne dolaze. Svaki novi zavoj davao je dojam kao da se nalaze na početku. Nakon reda bež tapeta, napokon je došao kraj. Mrtva ulica. Stražari su ih počeli okruživati, a neprijateljska oštra koplja nisu davala miroljubiv dojam.

„Oke, sada ili nikada. Napad kamene šake!!!“

„Stop! Stop! Stop! Mlada damo, u ovom hotelu tolerancija prema nasilju je nula.“

„Da, njihova koplja baš to govore!“

„Ispričavam se, to je samo protokol. Znate, većina gostiju koristi ulazna vrata, ali ako je zid više vaš stil - samo si dajte oduška. Ah, kako nepristojno od mene. Moje ime, drage moje, i uhm, dragi moji, je Felicije. Ja sam vlasnik Podzemnog hotela.“

To je on! On je njihova veza do Andrije. Sad ili nikad Ida, sad ili nikad.

„Ja sam iz Ministarstva turizma. Znate, grad kamena ili tako nešto već dugo, dugo vremena traži luksuzne hotele s kojima bi mogao poslovati. Ako stanovnici kamen grada išta vole, to je raznolikost. Vijesti se brzo šire i pročulo se kako ovdje imate pravog, živog čovjeka!“

„Draga moja, imamo sve što ti srce poželi. Hm, Ministarstvo turizma? Zvuči dobro! Imam ponudu za vas, u vašu čast danas ćemo imati slavlje i vidjet ćete pravu raskoš mog umijeća. A što se tiče malog čovječuljka, pa osobno ću se pobrinuti da poslužuje upravo vaš stol!“

„Hvala, vam gospodine Felicije.“

„A vaše ime, draga gospo, je…“

„Ida, a ovo su moji suputnici.“

„Idaa. Kako veličanstveno ime za tako veličanstvenu damu.“

Felicije pucne prstima, a iza njega se stvori par slugu.

„Pobrinite se da naši gosti dobiju najbolji mogući tretman. Zapamtite, nudimo samo zlata vrijedno, sve manje nedostojno je moga hotela. Na posao! A što se tiče vas, draga gospo, vidimo se večeras.“

Poljubac u ruku i mladi vlasnik je otišao.

**18.**

„Andrija, soba 238. Uzmi pjenušave sokove za tuš i one ljubičaste plahte.“

„Odmah!“

Andrija na brzinu polizne sladoled i baci ga u smeće. Osoblje kao da je živjelo od slatkiša, iako mu predoziranje šećerom ni najmanje nije popunilo mršavu figuru. Koliko dugo dok otplati dug? Ida i Tami vjerojatno će biti na trijemu staračkog doma kada se vrati svojem svijetu.

„Posluga!“

Iz kupaonice se moglo čuti hihotanje, ali nije mu pridavao previše pažnje.

„Ispričavam se, samo ostavljam sokove.“

Iz kade su virile dvije plave noge, ispunjene svjetlucavim škrgama. Pod gomilom pjene teško je bilo zamisliti stvorenje koje se nalazilo u vodenom raju. Koliko je samo žudio za jednom jedinom mirišljavom kupkom. Napokon je provirila i glava.

„Dobra kosa, neznanče.“

„Hvala.“

„Prirodna?“

„Da, naravno. Majka mi je šumska vila, zelena kosa i nije tako čudna među nama.“

„Mhm, vjerujem. Znaš, i moja majka je šumska vila.“

„Stvarno, uz dužno poštovanje, prije bih rekao da ste Posejdonovih korijena.“

„Da, a ja bih uz dužno poštovanje rekla da moj dragi kompanjon Andrija još uvijek užasno loše laže.“

„Molim?!“

„Da, pekmezu, to sam ja.“

„Tami?!“

I prije nego je potpuno izišla iz kade, Andrija ju je uhvatio u zagrljaj.

„Pazi, uniforma će ti se uništiti.“

„Koga briga za uniformu. Tako mi je drago što te vidim, mislim da sam spreman i zaplakati.“

„Ako ti se sad plače, čekaj da saznaš tko je tu sa mnom.“

Andrijine oči zasjale su posebnim sjajem. Ponovno se osjećao čovjekom.

**19.**

„Našla si ga?!“

Tami je potrbuške ležala na krevetu Idine sobe. Za dvadesetak minuta trebali bi krenuti prema dvorani lopoča. Za dvadesetak minuta Ida će napokon susresti Andriju.

„Kakav je?“

„Andrija ko Andrija, a onda opet mislim da više nije takav cmizdravac.“

„A onda se zaželi mirisne kupke?“

„Naravno.“

„Ah, moj Andrija. Misliš da će mu se haljina svidjeti?“

„Ida, i da nosiš dronjke, Andriji bi bila ljepša i od onih njegovih ušminkanih bakica.“

„Andrija u uniformi zvuči zabavno. Mislim da nam je krajnje vrijeme da krenemo u salon. Felicije nas je najavio.“
„Naravno da je. Njegova bajna gospa mora izgledati savršeno večeras.“

Ida se zacrveni i trkne Tami. Prijateljice se zapute liftom na treći kat.

**20.**

„Moje dame, izgledate predivno večeras.“

Felicije je nosio plavu odoru. Prsluk je bio protkan zlatnim resicama, a čizme na vezanje sezale su mu do koljena. Šešir na glavi krasila su mu ljubičasta i plava pera, prekrivena srebrnim sjajem. Crvena kosa prekrivala mu je cijela leđa, a lice mu se činilo manje ljudskim nego prije.

„Ne skrivajte vaša pitanje od mene, moje drage. Znam, moje lice, ono nije isto. Ponestalo je pudera za drvo. Moja forma marionete napokon vlada mojim tijelom, a uskoro i umom.“

„Ne brinite se za njega, djevojke. Vaš stol se nalazi pod brojem šest. Molim vas, uživajte u večeri, a ti, Felicije, ideš sa mnom.“

„Ali, Konstanca, ne mogu ostaviti ove ljupke dame…“

„Dragi, molim te…“

Ida je osjećala laganu nelagodu u trbuhu. Dijelom zbog Andrije, a dijelom zbog haljine. Više od polovice leđa činila je kamena površina koja se širila sve brže. Možda da se nije uzbudila zbog onih stražara, ali sada je prekasno. Kamen je izbio i na bedrima. Na svu sreću, bedra su bila prekrivena crvenom tkaninom, ali leđa su stajala izložena pogledu cijelog svijeta. Otkrivala su glupu pogrešku naivne djevojke.

„Što misliš reći Andriji kada te vidi?“

„Ne znam, nisam razmišljala o tome. Možda samo 'bok' i 'daj gibamo iz ove rupe'.“

„Ne mislim na to, Ida.“

Ida je približila kažiprst usnama i dala Tami do znanja svoj naum.

Orkestar je zasvirao i djevojke su zauzele svoje mjesto za stolom. Nakon glazbene točke počelo se posluživati jelo.

„Oprostite što kasnimo, Vanja je zauzeo kupaonicu na tri sata.“

Lornie je prešao rukama tek stiliziranom kosom i odmah upropastio djelo stilista. Felicije se uistinu potrudio da gosti stignu u što većem glamuru. Tami pogledom prijeđe prostoriju.

„Gdje je uopće Vanja?“

„Izbacili su ga iz hotela.“

„Molim?!“

„Nakon tih tri sata u kupaonici u salonu su mu rekli kako ta frizura nije dovoljno moderna za Felicijanovu zabavu. Trebali ste vidjeti, lice mu se toliko napuhalo od bijesa i mislio sam da je to kraj našeg Vanje. Kad lik ispuše zrak i izrecitira najgore rime koje sam čuo u životu. Koliko grozne, toliko i uvredljive.“

„Sve je jasno…“

„Mislim da je po cijevi otišao natrag u svoj klub. Barem je okružen sebi sličnima.“

„AUU! PAZI!!“

Ida osjeti nešto vruće u krilu.

„Oprosti, oprosti! Nisam htio, stvarno.“

„Andrija…“

Na tren činilo se potpuno normalnim biti okružen bogatunskim nakazama u nekom podzemnom hotelu. Na tren se činilo kako je vrijeme stalo i više nikada neće krenuti. Nije li ono samo relativni pojam?! Zašto onda tolikom prokletom brzinom prolazi? Trepneš, a ono proguta trenutak sreće.

„Vidim, ministrice, vi poznajete ovog čovjeka?“

Felicije stavi ruku na Idino rame.

„Željela bih ga povesti sa sobom.“

„Vidite, ovaj malac je u velikoj gabuli. Dug se neće platiti sam od sebe.“

„Tri zadatka.“

„Molim?“

„Činite mi se poput tipa koji riskira. Zadajte mi tri zadatka; ako ih ispunim, on ide sa mnom.“

„A ako ih ne ispuniš?“

„Svi postajemo članovi tvojeg hotela. Isplaćujemo njegov dug.“

„Viška ruku nikad dosta. Sumnjam da bi ove njegove izdržale posjet vatrenog plemstva.“

„Imamo li dogovor?“

„Imam li ja najveći i najbolji hotel na ovome svijetu?“

„Dogovoreno!“

„Ujutro vas pred vratima čeka lista, na njoj će biti zadaci.“

„Zašto ne bismo sada počeli? Malo razbijanje leda.“

„Oh, tako znači! Dobro, ali vjerujte mi, ja sam majstor u zagonetkama. Nemojte misliti da će te tek tako otići s mojim zaposlenikom kući.“

„Kako vi kažete, a prvi zadatak je?“

„Nađite mi šešir. Ne bilo kakav. Magični šešir. Krase ga dva pera iz onozemaljskog svijeta. Jedno plavo, a drugo crveno. Poput neba i krvi. Zasuti srebrnom prašinom mojih predaka. Pokoj im duši.“

„To je vaš zadatak? Jeste li sigurni?“

„Sigurniji no kada sam počeo graditi ovaj veličanstveni rajski vrt!“

„Dobro, neka igra počne!“

Na te riječi i uz podsmijeh u pozadini Ida brzim pokretom uzme šešir s Felicijanove glave.

„Oh, tko bi rekao. Prevrtljiva si! No nemoj se umisliti, draga gospo. Ovo je samo početak, imamo još dva zadatka za ispuniti. Dva strašna izazova. Nakon slavlja usni slatki san. Trebat će ti snage za sutrašnje zagonetke.“

Tim riječima Felicijan je napustio Idin stol. Andrija je zanemario posao i ostao sjediti s njima. Bilo je toliko toga za objasniti.

**21.**

Andriju je probudila radnička pjesma i električne zrake sunca. Ujutro točno u šest sati oglasio bi se prokleti alarm na katu za poslugu. Protrljao je svoje oči i umjesto uniforme na sebe je stavio smeđi džemper. Još uvijek je mogao osjetiti miris Strujičina želuca, ali Konstanca se pobrinula da sluz nestane. Po tijelu mu se širio čudan osjećaj. Nije imao volje za poslom i duboko u sebi znao je da Ida ima pravo. Pobijedit će Felicija. Mora! Umjesto ulaštenih crnih cipela na noge je stavio crne starke i zaputio se prema Tami.

Ida je u predvorju ispijala čaj s Felicijem pokušavajući dokučiti što mu se točno mota po glavi. Felicije se uspio dočepati svog pudera i ponovno je izgledao ljudski.

„Znaš, draga moja, jučer nakon zabave nisam ni oka sklopio.“

Uz glasno srkanje nastavi.

„Razmišljao sam i razmišljao, a zatim mi je sinula izvrsna ideja. No, brzo sam je odbacio. Znaš, moja mila Konstanca, ona jednostavno ne vidi dalje od ovog hotela. U krvi joj je da me naslijedi, ali vidiš, mila, ja ne želim to.“

Ida je zastala; o čemu Felicije govori?

„Ako mi učiniš ovu uslugu, progledat ću ti kroz prste i reći kako je drugi izazov bio ispijanje ovog divnog čaja.“
Oboje su odložili svoje šalice i zagledali se jedno u drugo.

„Je li ovo legalno?“

„Dušo, ovo je moj hotel, moja riječ je zakon u njemu.“

U mislima već se vidjela iza rešetaka. Za Andriju je bila spremna na sve, ali ubiti?

„Ovo pismo sadrži tajni miris. Kada ga Konstance otvori, ostat će u šoku. Barem se nadam da će to biti šok. A zatim sretnija vremena mogu poćeti. Ah, moja Konstance,…“

Dobro je, neće biti usko povezana s ubojstvom. Usko povezana?! Po ovome bi se mogla smatrati i plaćenim ubojicom. Ali ta žena joj je nepoznata, a Feliciju i prebitna. Uskoro će biti slobodni, ali pod koju cijenu.

**22.**

„Ida, jesi dobro?“

Tami je visjela sa ruba kreveta, a Andrija se skrivao pod hrpom jastuka.

„Da, samo umorna od jučer.“

'A također i umiješana u skoru smrt. Pismo je pod njenim vratima! Pismo joj je pod vratima! Zašto?! Zašto!?'

Pogled joj je skrenuo na Andriju. Oči su mu bile kristalne i na tren joj vratile osmijeh na lice.

'Oprostite, madam.'

„Pazi!“

Ida nije slušala, već je skočila na Andriju. Što je učinjeno, učinjeno je.

Samo par minuta kasnije, znoj joj se slijevao niz čelo.

„Ljudi! Ljudi! Nešto se događa u hotelu! Brzo!“

Lornie je upao u sobu, a ekipa se našla trčeći za njime.

„Ovuda!“

„Što se događa?“ viknuo je Andrija.

„Madam Konstanca i Felicije, morate ovo vidjeti.“

Pred vratime Konstancine sobe nalazila se gomila ružinih latica. Miris vanilije osjetio se hodnicima niže. Kako sladak miris smrti, pomislila je Ida. Felicije je usitinu imao ukusa.

„Moja ljubavi, molim te.“

„Felicije, dragi, zašto?“

„Znaš zašto, samo odgovori. Sve je sažeto u pismu.“

Svakog časa. Svakog časa, madam će se srušiti.

„Ali Felicije, ja ne volim ljubavna pisma. Zašto mi jednostavno nisi rekao?“

„Ida! Ida! Tami, brzo, Ida se onesvijestila.“

**23.**

„Blesava gospo, ja nikada ne bih mogao nauditi svojoj ljubavi.“

„Osjećam se tako glupo.“

Držala je led na svojoj glavi i crvenjela se poput rajčice. Madam ju je po deseti put uvjeravala kako je sve uredu i da se nesporazumi događaju.

„Gdje je Andrija?“

„U vezi s tim… Ida, on zna.“

„Rekla si mu?!“

„Nisam trebala, podigao je rukav tvoje majice kad si se onesvijestila da ti opipa puls. Bilo je samo par kamenih mrlja, ali nisam mu mogla ne reći. Znaš da nisam.“

„Bilo je samo pitanje vremena, znam…“

„Lik je plakao dobrih deset minuta dok Lornie nije došao s nekim sladoledom u obliku mačke.“

Djevojke prasnu u smijeh.

„Ah, Andrija…“

„Draga gospo Ida, znate da vam je ovaj hotel poput drugog doma i ako išta ikad zatrebate, Konstanca i ja smo ovdje za vas.“

„Zar već odlazimo?“

„Mladi Andrija, već je spakirao stvari. Rekao sam mu kako će netko od posluge to učiniti, ali uvjerio me kako može sam. Mislim da mu se čak i sviđa ovdje. Ali kada je srce već zacrtalo svoju želju, nikakva nova sudbina nije opcija.“

Tami je vukla Idu za ruku.

„Imamo još koji mjesec, još samo koji mjesec.“

„Haha, misliš li što i ja, Tami?“

„Da bi Andrija bio baš odličan čarobnjak?“

„DAA!“

Samo dva, najviše tri mjeseca za najluđe avanture njezinog života. Svijete, pazi se!

**24.**

Ida se probudila uz glasan tresak. Strujica je ponovno pokušavala dosegnuti šećer.

„Shhh, probudit ćeš Matiju, znaš kakva je ujutro.“

Smjena joj je počinjala za pola sata. Imala je dovoljno vremena za doručak, tuš i pad u depresiju. Andrija je bio glup. Nije trebao to učiniti, niti ga je ona na to silila. Njihov prvi poljubac, a ona ga nije bila svjesna. Namjerno je porezao svoju usnu o njezinu. Iz kamena u kamen. Ne treba se biti čistokrvna vodoriga da kletva prijeđe na druge. Te glupe vodorige! Lornie joj je govorio kako je Andrijina žrtva bila znak one istinske ljubavi. Dati sebe za onu koju voliš. Prvih dana nije mogla gledati u njegov kip. Dala bi život za dovoljno naivnog čovjeka da učini ono što su učinila njih dvojica. Svaki pokušaj novi je promašaj. Matija se pobrine za to.

Ulice pred prodavaonicom, a i mnoge druge, ispunjene su letcima sa slikama nestalih osoba. Andrijinu nosi sa sobom. Nije zdravo, ali je nešto. Katkad i njegova majka svrati u prodavaonicu, Ida je sigurna da je svratila i u mnoge druge spremna za svog sina otići u drugu državu. Drugi svijet. Prije je dolazila svakodnevno, zatim svaki drugi dan, tjedan, mjesec. Barem tako Matija govori. Pitanje i odgovor uvijek su isti.

„Jeste li vidjeli osobe sa slike?“

„Ne.“

Te osobe već dugo su mrtve.

Zvonce na vratima trgne je iz razmišljanja.

„Dobar dan, došao sam po lampu u obliku drva.“

Ljudi su tako slatki. Nije ni čudo da se Lornie ne može odlučiti želi li ih pojesti ili odvesti u avanturu života. Ida ponekad poželi da su oni sami završili u utrobi dobroćudnog trola. Tko zna, možda jednog dana.

„Dobrodošli u naš shop, nemojte se bojati zagrepsti ispod površine. Uvjeravam vas, sve što nađete ovdje, prava je magija.“

Gabrijela Rogan, 2.g2

Mentor: Ivančica Tomorad, prof.